Ol gün ki, sənə xaliq edər lütf bir övlad
Ol gün ki, sənə xaliq edər lütf bir övlad,

Olsun ürəyin şad!

Təyin elə cindarı ki, etsin ona imdad,

Та dəyməyə həmzad;

Sağdan sola, soldan sağa sal boynuna heykəl,

Qoy cinni məəttəl;

Min gunə tilismata tutub eylə müqəffəl,

Gəzdir onu əl-əl;

Gər dəysə soyuq, sancılanıb olsa da bimar,

Hökm et gələ cindar;

Göstərmə təbibə о ciyərguşəni zinhar

Qoyma ola murdar;

Ağlarsa uşaq dərdinin axtarma davasın,

Ancaq söy anasın;

Qorxutsun о da damdabaca ilə çağasın,

Kəssin də sədasın;

Öyrət ona, əlbəttə, özün bir neçə mövhum,

Məhdud ola məsum;

Bu sayədə ömr eyləyə dünyada о məzlum,

Hər haləti məzmum;

Tək-tək dil açanda ona təlim elə hədyan,

Həm olma peşiman;

Bildir ona min dürlü qəbahətləri hər an,

Alsın ələ ünvan;

On yaşa yetincə uşağın eyləmə qəflət,

Qandır neçə bidət;

Та on beşə yetdikcə tapa işdə məharət,

Həm eyləyə adət;

Göndərmə onu məktəbə, dəng eyləmə başın,

Tökmə üzə yaşın;

Hər fənd və bicliklə edər kəsb məaşın,

Saxlar özü başın;

Rahət niyə lazım edə dünyada məişət,

Quldurçuluq öyrət;

Tainki qumar oynaya, qətl eyləyə, qarət,

Xoşdur belə sənət;

Dünyanı soyub eyləyə hər gün səni xürsənd,

Sağ ol, belə fərzənd!

Evdə tapılır indi dəxi çay, plov, qənd,

Kimdir sənə manənd!

Nagah alınıb həbsə, tutarsa səni vəhşət,

Ver hakimə, rüşvət;

Sat var-yoxunu, advokata ver neçə xələt,

Puç ol hələ-həlbət;

Axırda olub həsrəti-didari-cəmali,

Qal kisəsi xali;

Qaldıqda oğulsuz dəxi tez başla suali.

Al vizrü vəbali,

Tap rizqi-həlali,

Ay başı bəlali,

Yığ dəymişi, kali,

Olmaz oxumaqdan

Tapmaq bu cəlali....

Satiralar